Krekar-saken: Erna Solberg vil ikke bryte menneskerettighetene
ARTIKKELEN ER OVER FIRE ÅR GAMMEL – Det er regjeringens syn at bruk av forvaring må skje i henhold til norsk lov og våre internasjonale forpliktelser, sier Erna Solberg til VG. Det sier hun etter at Siv Jensen fredag slo fast at hun fortsatt et villig til å bryte menneskerettighetene. – Jeg mener det samme som Frp har ment i alle år, sa Jensen til VG da.Jensen mener Norge i ytterste konsekvens bør bryte menneskerettighetene for å få satt mulla Krekar i forvaring frem til han kan sendes ut av landet. Men statsministeren fra Høyre er derimot ikke klar for det. – Finansministeren ønsker å sette ham i forvaring? – Jeg forholder meg til at jeg som regjeringsmedlem ikke skal mene noe om hvem som skal sitte i forvaring og annet. Jeg har, med unntak av at jeg var med på å instruere om utvisningsvedtaket, alltid stått fast ved at det er myndighetene som har ansvaret for enkeltvedtak som må stå for det, sier Solberg. – Alle har knyttet seg til EMK. Den ligger som basis. Så vil det alltid være en diskusjon om hvordan tolkes den og hvor langt skal den gå. Der har det vært bevegelse både frem og tilbake i domstolene. Domstolen i Strasbourg har også gjort ulike vurderinger opp igjennom.– Det grunnleggende prinsippet kommer til å stå. Jeg er ikke i tvil om at alle i regjeringen følger det. – Hva synes du om at Siv Jensen sier hun er villig til å bryte menneskerettighetene? – Jeg kommenterer ikke hva finansministeren har sagt når det gjelder det. – Er det greit for deg at hun sier at hun er villig til å bryte menneskerettighetene? – Enhver regjering kommer til å følge de lover og regler som gjelder i landet. Det gjelder også denne regjeringen og hele regjeringen.Tirsdag gikk flere av Norges fremste eksperter på utlendingslov og forvaltningsrett ut og advarte om at regjeringen kan ha brutt loven med sin Krekar-instruks. – Jeg synes egentlig en bedre betegnelse enn «instruks om ileggelse av bestemt oppholdssted» er at dette er innføring av en ordning med internt eksil. Det er ikke noe som hører hjemme i en rettsstat. Det systemet som legges opp til er noe vi bare kjenner helt andre land enn frie land som Norge, sa professor Hans Petter Graver ved juridisk fakultet på Universitetet i Oslo. VG gjør oppmerksom på at deler av intervjuet med statsminister Erna Solberg ble gjort mandag.
Statsministeren sier hun ikke er villig til å bryte menneskerettighetene, mens finansministeren sier hun er åpen for å gjøre nettopp det. Men Solberg vil ikke kritisere Jensen.